L-isbaħ dar għalija f'Malta hija d-dar tan-nanna Liza. Hija dar antika ħafna li tinsab fi Triq Santa Luċija fil-qalba tan-Naxxar. Jien għażilt din id-dar għal diversi raġunijiet. L-ambjent tal-madwar huwa ferm seren. It-triq hija dejqa ħafna u ftit li xejn jgħaddu karozzi.Tant hu hekk li mhux l-ewwel darba meta nżur in-nanna nispiċċaw nilagħbu fit-triq. Id-dar hija antika ħafna u dan jidher biċ-ċar mill-arkitettura tagħha. Il-bieb huwa pjuttost baxx, maħdum minn injam antik, iżda ferm b'saħħtu. Xi drabi s-skiet jinkiser meta jkun hemm xi bejjiegħ raħli li bl-għajta tiegħu javża l-wasla tiegħu. It-tokki tal-qniepen ħelwin tal-kappella biswit id-dar tan-nanna għandhom ħoss uniku. Minn ġewwa tilqgħak tassew. Il-ġebel tal-ħitan triplu għadek tista' tilmaħ fih id-daqqiet tal-għodod meta nqatgħu mill-barriera. Il-fil bħal donnu magħmul mill-ħamrija. Is-soqfa huma magħmulin minn xorok li jserrħu fuq diversi ħnejjiet. Fid-dar kollha nsibu sebat ikmamar. Isfel hemm salott u kċina. Titla' fuq b'garigor ċkejken issib żewġt ikmamar tas-sodda u kamra tal-banju. Fuq nett insibu l-bejt li minnu tara nofs Malta taħtek. L-għamara tikkumplimenta l-kumplament tad-dar għax hija wkoll għamara antika. L-iktar parti li togħġobni mid-dar kollha hija l-bitħa, li tista' tgħid tkun mimlija xemx il-ġurnata kollha. Id-delizzju tan-nanna hu l-pjanti, dan jidher sew fiha għax m'hemmx rokna li ma fihiex qasrija, però xorta jifdal spazju biżżejjed għal xi logħba bil-ballun. Il-kanarin jżommilna kumpanija bl-għanja ħelwa tiegħu. Fir-rebbiegħa l-bitħa tkun mimlija kuluri differenti bil-fjuri tal-pjanti fl-aqwa tagħhom. Għalkemm din id-dar togħġobni ħafna ma naħsibx li nkun nixtieq ngħix fiha. Ir-raġuni hi li jien inħoss li djar bħal dawn għandhom jiġu ppreservati bħala xhieda tal-ħajja trankwilla fl-irħula ta' pajjiżna fl-imgħoddi.
Id-Dar tan-Nanna – Caine Hudson 8A